ΚΑΝΟΝΙΣΜΟΣ (ΕΟΚ) αριθ. 3281/91 ΤΟΥ ΣΥΜΒΟΥΛΙΟΥ της 22ας Οκτωβρίου 1991 για την τροποποίηση για δεύτερη φορά του κανονισμού (ΕΟΚ) αριθ. 599/91 σχετικά με τη θέσπιση πιστωτικής εγγύησης για την εξασφάλιση της εξαγωγής γεωργικών προϊόντων και προϊόντων διατροφής από την Κοινότητα προς τη Σοβιετική Ένωση

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι ο κανονισμός (ΕΟΚ) αριθ. 599/91 (2), όπως τροποποιήθηκε από τον κανονισμό (ΕΟΚ) αριθ. 1758/91 (3), θεσπίζει πιστωτική εγγύηση για την εξασφάλιση της εισαγωγής από τη Σοβιετική Ένωση γεωργικών προϊόντων και προϊόντων διατροφής από την Κοινότητα-

ότι είναι ανάγκη να προβλεφθεί ότι η εγγύηση της Κοινότητας παρέχεται για τις εξαγωγές ειδών διατροφής, κατόπιν αιτήσεως της Σοβιετικής Ένωσης, στα πλαίσια των συμβάσεων που έχουν συναφθεί μεταξύ της Σοβιετικής Ένωσης και, όχι μόνο των κοινοτικών επιχειρήσεων, αλλά και των επιχειρήσεων της Βουλγαρίας, της Τσεχοσλοβακίας, της Ουγγαρίας, της Πολωνίας, της Ρουμανίας, της Γιουγκοσλαβίας, της Λιθουανίας, της Λετονίας και της Εσθονίας-

ότι η δυνατότητα αυτή παρέχει, σε ορισμένο βαθμό, την εγγύηση στις χώρες της Κεντρικής και της Ανατολικής Ευρώπης ότι θα διατηρηθούν οι παραδοσιακές τους αγορές στη Σοβιετική Ένωση για τα γεωργικά προϊόντα-

ότι ο κατάλογος και οι ποσότητες γεωργικών προϊόντων και προϊόντων διατροφής που προορίζονται για τη Σοβιετική Ένωση πρέπει να καθοριστούν λαμβανομένων υπόψη των αναγκών που εκφράζονται με κοινή συμφωνία των κεντρικών αρχών και των αρχών των Δημοκρατιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 599/91 τροποποιείται ως εξής:

1. Ο τίτλος αντικαθίσταται από το ακόλουθο κείμενο: "Κανονισμός (ΕΟΚ) αριθ. 599/91 του Συμβουλίου της 5ης Μαρτίου 1991 σχετικά με τη θέσπιση πιστωτικής εγγύησης για την εξασφάλιση της εξαγωγής γεωργικών προϊόντων και προϊόντων διατροφής από την Κοινότητα, τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία προς τη Σοβιετική Ένωση."

2. Στο άρθρο 1, οι όροι "τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία" προστίθενται μετά τους όρους "γεωργικά προϊόντα και προϊόντα διατροφής από την Κοινότητα".

3. Στα άρθρο 4, η πρώτη πρόταση αντικαθίσταται από την ακόλουθη: "Η εγγύηση παρέχεται μόνον εφόσον οι εμπορικές συμβάσεις που χρηματοδοτούνται με πιστώσεις, οι οποίες καλύπτονται από αυτή, χρησιμοποιηθούν αποκλειστικά για την αγορά γεωργικών προϊόντων και προϊόντων διατροφής, καταγωγής Κοινότητας, Βουλγαρίας, Τσεχοσλοβακίας, Ουγγαρίας, Πολωνίας, Ρουμανίας, Γιουγκοσλαβίας, Λιθουανίας, Λετονίας ή Εσθονίας, και εφόσον διασφαλίζεται ο ελεύθερος ανταγωνισμός για την παράδοση των προϊόντων".

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 22 Οκτωβρίου 1991. Για το Συμβούλιο

Ο Πρόεδρος

P. BUKMAN

(1) Γνώμη που διατυπώθηκε στις 10 Οκτωβρίου 1991 (δεν έχει ακόμα δημοσιευθεί στην Επίσημη Εφημερίδα). (2) ΕΕ αριθ. L 67 της 14. 3. 1991, σ. 21. (3) ΕΕ αριθ. L 158 της 22. 6. 1991, σ. 4.